ངས་རྒྱུན་དུ་དཔེ་འདི་འདྲ་ཞིག་དང་བཅས་ཏེ་ཤོད་ཀྱི་ཡོད།གལ་སྲིད་བོད་རང་བཙན་ཐོབ་པའི་དབང་དུ་བྱས་ཀྱང་བོད་ཀྱི་ས་ཁུལ་ཡོངས་རྫོགས་རྫོང་དང་ཁུལ་ལྟ་བུ་དུམ་བུ་སྣ་ཚོགས་ལ་བགོས་ཏེ་འཛིན་སྐྱོང་བྱ་བ་མ་གཏོགས།གནའ་སྔ་མོའི་ཕྱོགས་དང་ཕྱོགས་བྱས་ནས་སྡོད་པའི་གནས་སྟངས་དང་ཁོར་ཡུག་གཉིས་ཀ་ཡོད་པ་མ་རེད།བོད་རང་བཙན་མ་ཡིན་པར་མུ་མཐུད་རྒྱ་ནག་གཞུང་གི་འཛིན་སྐྱོང་འོག་ཏུ་སྡོད་རྒྱུའི་དབང་དུ་བྱས་ན་ཡང་རྣམ་པ་ཚོས་ཤེས་གསལ་ལྟར།ཞང་དང་རྫོང་ཁུལ་ཟེར་ནས་དུམ་བུ་སྣ་ཚོགས་ལ་བགོས་བཞག་པའི་གནས་སྟངས་འདིའི་འོག་ནས་སྡོད་དགོས་པ་མ་གཏོགས།སྔ་མོའི་ལུང་ཚན་དང་གཤོག་ཁག་ཅེས་པའི་དཔུང་སྒྲིག་བྱས་པ་དེས་ཕན་ཐོགས་གང་ཡང་ཡོད་པ་མ་རེད།ང་ཚོས་ལྷག་བསམ་རྣམ་དག་གིས་གནའ་སྔ་མོའི་ན་ཚ་རྙིང་པའི་ཕྱོགས་འཐེན་གྱི་རིགས་མེད་པར་བྱ་དགོས་པ་གལ་ཆེན་པོ་རེད་ཅེས་བཤད་འདོད་བྱུང༌།